Kragvoorsiening is beter, sê EskomArgieffoto Eskom het Donderdag gesê die kragvoorsiening het effens verbeter, maar die noodprotokol is steeds van krag. “Die situasie het sedert Dinsdag verbeter en die kragvoorsiening is in dié stadium voldoende,” het Andrew Etzinger, woordvoerder vir Eskom, gesê. Eskom het Dinsdag ŉ noodtoestand aangekondig weens die verlies van bykomende eenhede van die kragstasienetwerk en die uitgebreide gebruik van noodreserwes. Klik hier om meer te lees. Etzinger sê die samewerking van nywerheidsklante het daartoe bygedra dat die kragvoorsiening stabiliseer het, nadat hulle versoek is om hul verbruik met 10% te verminder. “Die noodtoestand wat ons Dinsdag aangekondig het, is steeds van krag, maar ons hersien dit op ŉ deurlopende basis.” Eskom het Woensdag gesê hy verwag dat die stelsel tot volgende Vrydag “uiters beperk” sal wees. “Ons doen alles in ons vermoë om seker te maak dat ons voldoende noodreserwes het en dat ons genoeg water-, steenkool- en dieselvoorraad het om bykomende risiko te beperk.” Eskom doen ŉ beroep op verbruikers om krag te bespaar deur swembadpompe, geysers, lugverkoeling en onnodige ligte af te skakel.